SA onnie onder top-10 vir gesogte internasionale toekenningMarjorie Brown (Foto: ANA) Marjorie Brown, ŉ geskiedenisonderwyser van Roedean School in Johannesburg, is as een van die 10 finaliste in die Verkey Foundation Global Teacher Prize vir 2018 aangewys. Maroela Media het vroeër berig dat twee Suid-Afrikaanse onderwysers onder die top-50 finaliste vir dié kompetisie was. Brown en die ander finaliste is uit meer as 30 000 nominasies vanuit 173 lande reg oor die wêreld gekies. Brown is ŉ voormalige menseregte-aktivis en leer jong meisies oor geskiedenis. Sy het die Kids’ Lit-program in Suid-Afrika begin, en sy lei dit steeds. Sy het ook die Phendulani Literacy Quiz begin wat geletterdheid in skole met min hulpbronne bevorder. Volgens Brown is sy toegewyd daaraan om kinders se geletterdheid te verbeter in ŉ ongelyke samelewing. Die Global Teacher Prize is gestig om erkenning te gee aan ŉ uitsonderlike onderwyser wat ŉ groot bydrae gemaak het in die onderwysberoep, én om te fokus op die belangrike rol wat onderwysers in die samelewing speel. Die organiseerders het gesê deur duisende stories van helde en heldinne wat jongmense se lewens verander te openbaar, sal dié prys die nodige aandag gee aan miljoene uitsonderlike onderwysers reg oor die wêreld. Die bekende sakeman en filantroop Bill Gates het aangekondig dat die wenner van dié toekenning $1 miljoen prysgeld sal ontvang. Die wenner van dié gesogte prys word op Sondag 18 Maart by die Global Education and Skills Forum in Dubai aangekondig.